Kaapstad spog met 8 Blou Vlag-strande | Maroela Media
Agt strande in Kaapstad het Dinsdag die gesogte Blou Vlag-toekenning ontvang.
Blou Vlag-status beteken dat die strand skoon en veilig is en voldoen aan internasionale veiligheids- en toerismestandaarde, het die stad se munisipaliteit in 'n verklaring gesê. "Blou Vlag-status is 'n lokmiddel vir toerisme, aangesien internasionale besoekers weet wat om te verwag wanneer hulle só strand of hawe besoek."
Blou Vlag-status is slegs vir een seisoen lank geldig en kan gekanselleer word wanneer toestande by die strand versleg.
"Die stad is baie tevrede oor dié erkenning van ons toewyding om wêreldgehalte strande in stand te hou," het Belinda Walker, lid van die burgemeesterskomitee, gesê. Volgens die stad het hy die hoogste aantal Blou Vlag-strande in die land.
Die toekenning word jaarliks aan meer as 3 650 strande in 44 lande regoor Europa, Suid-Afrika, Marokko, Tunisië, Nieu-Seeland, Brasilië, Kanada en die Karibiese Eilande gemaak.